google/wiki40b huggingface dataset:
אליסון מאק

ביוגרפיה

מאק נולדה בעיירה פריץ שבגרמניה להורים אמריקנים ג'ונתן ומינדי מאק. אביה היה זמר אופרה בגרמניה וכיום הוא סוכנה. המשפחה עברה בחזרה לארצות הברית בשנת 1984.

קריירה

מאק החלה את קריירת המשחק שלה בגיל 4 כאשר היא הופיעה בפרסומת לשוקולד גרמני, אחר כך היא התחילה לדגמן תקופה קצרה מאוד ואז התחילה ללמוד משחק בגיל 7 בבית ספר למשחק בסנטה מוניקה, לוס אנג'לס.
לאחר שסיימה ללמוד בגיל 18 היא שיחקה במספר סרטים דלי תקציב וקטנים, התפקיד המרכזי הראשון בקריירה שלה היה בסדרה הרקיע השביעי, ב-2000 היא שיחקה גם בסדרות הטלוויזיה: המין השני והשנה האיומה שלי. ב-2001 היא החלה לשחק את קלואי סאליבן, חברתו הטובה של קלארק קנט בסדרה סמולוויל במשך תשע עונות עד 2010. בקיץ 2006 היא דיבבה את הדמות קליאה בסרט המצויר באטמן.

חיים אישיים

בנוסף להיותה שחקנית, מאק היא גם זמרת ורקדנית. מאק מאורסת לחברה פיטר מאז 2003. היא מתגוררת כיום בוונקובר.

אישומים בפלילים

ב-20 באפריל 2018, מאק נעצרה על ידי ה-FBI והוגש נגדה כתב אישום בגין סחר בבני אדם למטרות מין. מאק השתייכה לארגון NXIVM , שמתיימר לספק תוכניות לשיפור עצמי, אך בכתבות תחקיר של הניו יורק טיימס ופורבס נטען שהוא פועל ככת ומשתמש בשיטות של שטיפת מוח וסחיטה באיומים על מנת להפוך את הנשים המגויסות לשפחות מין, כולל הטבעת חותם מנהיג הכת על גופן. לפי טענת התובעים, מאק הייתה בדרגה בכירה בארגון, רק מתחת למנהיג קית' רנייה (Keith Raniere) בפירמידת השליטה, ופעלה על מנת לגייס עבורו שפחות מין, והכריחה נשים לקיים איתו יחסי מין תחת איומים בגילוי מידע פוגעני עליהן.
באפריל 2019 הודתה מאק במספר סעיפים של פעילות כחלק מפשע מאורגן. גזר דינה צפוי להינתן ב-11 בספטמבר.
פיטר פיליפס

ביוגרפיה

פיליפס נולד בבית החולים סנט מרי בפדינגטון, לונדון, כבנם הבכור של אן, הנסיכה המלכותית ושל בעלה לשעבר, קפטן מארק פיליפס. אחותו, זארה פיליפס, נולדה 4 שנים אחריו. לפיליפס שתי אחיות נוספות שנולדו לאביו משתי נשים שונות. בתור נכדה של המלכה מצד בתה (ולא בנה), פיליפס אינו נושא כל תואר מלכותי. בילדותו אף ביקשה אמו שלא יינתנו לילדיה תארים וחובות מלכותיים.
בדומה לאחותו, פיליפס למד באוניברסיטת אקסטר. כשסיים את לימודיו בשנת 2000, עבד בקנדה עבור מותג המירוצים Williams F1, שם פגש את מי שעתידה להיות אשתו, השחקנית אוטום קלי. לאחר שקלי המירה את דתה והפכה מנצרות קתולית לאנגליקנית, השניים נישאו בארמון וינדזור ב-17 במאי 2008.
בשנים האחרונות עובד פיליפס כמנהל בבנק המלכותי של סקוטלנד. במסגרת עבודתו התגוררו בני הזוג בהונג קונג, וכיום הם חיים בלונדון.
ב-29 בדצמבר 2010 נולדה בתו הבכורה של פיליפס ונינתה הראשונה של המלכה אליזבת, סוואנה פיליפס. היא הוטבלה ב-23 באפריל, ימים ספורים לפני חתונתם של הנסיך ויליאם וקייט מידלטון. ב-2012 נולדה בתו השנייה, אילה (Isla).
ענוג הוא הלילה (סרט)

תקציר העלילה

ד"ר דיק דייבר (ג'ייסון רוברדס) הוא פסיכיאטר אמריקאי העובד בסנטוריום לחולי נפש בציריך המנוהל על ידי ד"ר דומלר (פול לוקאס) המשמש לו גם כמנטור לכתיבת ספר הדרכה לפסיכיאטרים.
דיק מטפל זמן ממושך בניקול וורן (ג'ניפר ג'ונס) אמריקאית צעירה ויפה הסובלת מהתקפי התמוטטות עצבים בעקבות התעללות מינית של אביה המיליונר. אחותה, ברברה וורן המכונה "בייבי" (ג'ואן פונטיין) מונתה כאפטוטרופוסית ומשגיחה עליה מבחינה רפואית וכלכלית.
דיק הרופא מתאהב בניקול החולה (אפקט פלורנס נייטינגייל) ד"ר דולמר מזהיר אותו וגם ניקול ואחותה מסתייגים מזה, אבל רגש האהבה גובר ודיק מרגיש שכך הוא מחיש את ההבראה של ניקול.
הם מתחתנים ויוצאים לירח דבש ברחבי אירופה. בתחילה הכל פועל כשורה והיא מביאים לעולם בן ובת, אבל מתחילים להיווצר סדקים ביחסים ביניהם.
דיק רוצה לחזור לציריך ולהמשיך בעבודתו וניקול רוצה להישאר במלון ריץ בפריז ולבלות עם חבריהם כמו המלחין השתיין אייב נורת' (טום יוול) וכוכבת הקולנוע רוזמרי הויט (ג'יל סנט ג'ון). את כל חייהם ההדוניסטים משלמת "בייבי" מכספי משפחתה של ניקול.
לבסוף הם חוזרים לציריך, ודיק חוזר לעבודה בסנטוריום, אך בגלל שתיינותו הוא מידרדר בעבודתו בעוד שניקול מבריאה ומתחילה לא לסבול אותו.
לבסוף מגיע דיק למסקנה שכדי לחזור לעצמו הוא צריך להינתק מניקול ולחזור לארצות הברית. ניקול מודיעה לו כי התאהבה בידידם טומי ברבן (סזארה דאנובה) והיא מבקשת להתגרש. דיק מקבל זאת בהקלה ונפרד ממנה ומהילדים בדרכו לארצות הברית.
דניאל, דוכס וסטריטלנד

ביוגרפיה

דניאל נולד בארברו כאולף דניאל וסטלינג, ולפני נישואיו לנסיכה, היה מאמן כושר ובעל חברה למכוני כושר בשם "באלנס טריינינג" בסטוקהולם, הוא הכיר את הנסיכה כאשר היה מאמן הכושר האישי שלה. אירוסיהם הוכרזו ב-24 בפברואר 2009, לאחר שקיבלו אישור מקרל השישה עשר גוסטב, מלך שוודיה וממשלת שוודיה, כנדרש על פי חוק.
דניאל סובל ממחלה גנטית הגורמת לו לכשל בכליות. שלושה חודשים לאחר אירוסיו הוא סבל מכשל בכליות, ואושפז בבית החולים. אביו תרם לו כליה, והניתוח הוכתר בהצלחה.
הוא נישא לנסיכה בטקס מלכותי בקתדרלת סטוקהולם ב-19 ביוני 2010. בתם נולדה ב-23 בפברואר 2012, וב-2 במרץ 2016 נולד להם בן.
הנסיך, אשתו וילדיהם מתגוררים בארמון אגה בסולונה.
ניל פרגוסון

כתיבתו ההיסטורית

פרגוסון עוסק בהיסטוריה כלכלית ובין השאר כתב על ההיפראינפלציה הגרמנית של שנות העשרים ושני כרכים על תולדותיו של בית רוטשילד. בצמד הספרים Empire ו-Colossus הציג מבט אמפתי ואוהד יחסית לתולדות האימפריה הבריטית והציע שעל ארצות הברית לשחק תפקיד פעיל יותר בעולם, בדומה לזה שהבריטים שיחקו במאה ה-19. על שהאיר את הקולוניאליזם באור חיובי ספג ביקורת רבה בחוגים פוסטקולוניאליים, אף שאינו מתעלם לגמרי בספרים אלה מקורבנות השיטה ומהסבל הרב שגרמה.
תחום נוסף שבו עסק היה היסטוריה של המאה העשרים ובפרט של מלחמת העולם הראשונה: בספרו (The Pity of War (1999 יצא להפריך את מה שכינה "עשרת המיתוסים הגדולים" של אותה מלחמה. לטענתו היה העולם יוצא נשכר לו נמנעה בריטניה מלהתערב בסכסוך, שכן אז הייתה גרמניה זוכה לניצחון מהיר (1914-1915), בריטניה הייתה שומרת על מושבותיה ושפיכות הדמים הגדולה יותר של מלחמת העולם השנייה, אותה הוא רואה כתולדה של ההפסד הגרמני בזו הראשונה, הייתה נמנעת. בכתיבתו על מלחמת העולם הראשונה ובמקומות אחרים, פרגוסון הוא ממצדדיה הבולטים של "היסטוריה נוגדת מציאות" (Counterfactual History), כלומר השימוש הנרחב בתיאור ההיסטוריה כפי שהייתה עשויה להיות לו התפתחו הדברים אחרת מכפי שהתפתחו בפועל בצמתים גורליים.

השקפה

מעבר לעבודתו ההיסטורית משמש פרגוסון כפרשן כלכלי ומדיני, בעל דעות ימניות, בעיתונות ובטלוויזיה משני עברי האוקיינוס האטלנטי. טוריו הקבועים מתפרסמים בלוס אנג'לס טיימס ובדיילי טלגרף. ב-2003 תמך בפלישה האמריקאית לעיראק, אולם לאחר מכן ביקר את ניהולה. בדרך כלל הביע דעות חיוביות על מדיניות החוץ של ממשל ג'ורג' בוש הבן אך ביקר את מדיניותו הכלכלית. מחוץ לארצות הברית, הוא ממבקריהם הבולטים של האיחוד האירופי ושל ולדימיר פוטין, אותו הוא מגנה כאוטוריטרי.
בין מבקריו העיקריים נמנה הכלכלן חתן פרס נובל פול קרוגמן, והשניים ניהלו ויכוחים פומביים בנושא עתיד הכלכלה העולמית על גבי דפי העיתונות האמריקאית.
סאיוטה

חברת סאיוטה (באנגלית: Cyota) הייתה חברת אבטחת מידע ישראלית, שהתמחתה בתוכנות ושירותים לאבטחת בנקאות מקוונת, וכן לאבטחת עסקאות בכרטיסי אשראי באינטרנט.

היסטוריה

סאיוטה הוקמה בשנת 1999, על ידי נפתלי בנט (מנכ"ל החברה), ד"ר מיכל צור שלו, בן אנוש וליאור גולן. לחברה, שהייתה רשומה בארצות הברית, היו משרדים בהרצליה ובניו יורק, ובשיאה מנתה כ-140 עובדים. החברה פיתחה אלגוריתמים לאימות זהות משתמשים, כתלות ברמת הסיכון הכרוכה בעיסקאות המקוונות אותן הם מבצעים (Risk Based Authentication). היא שירתה בנקים גדולים בארצות הברית, קנדה, אנגליה ויפן וכן את רוב הבנקים בישראל.
בדצמבר 2005 נרכשה חברת סאיוטה בידי RSA תמורת 145 מיליון דולר. סך ההשקעות בסאיוטה הסתכמו ב-27 מיליון דולר ב-4 סבבי גיוס הון, בהובלת קרנות ההון סיכון Bessemer, יזראל סיד פרטנרס, גיזה ופועלים ונצ'רס. בשנת 2006 נרכשה חברת האם, RSA, בידי תאגיד EMC תמורת 2.1 מיליארד דולר.
תערובת חמשת התבלינים

תערובת חמשת התבלינים (בסינית: 五香粉) היא תערובת תבלינים בה נעשה שימוש רב במטבח הסיני.
מקורה של תערובת זו בתורה פילוסופית הסינית של היין והיאנג אשר השפיעה על התרבות הסינית בכלל, ועל הבישול הסיני בפרט.
יש גרסאות רבות של תבלין זה, אולם מקובל כי התבליין מכיל כוכב אניס, ציפורן, קינמון סיני (Cinnamomum aromaticum), פלפל סצ'ואן וזרעי שומר טחונים. גרסאות שונות של התערובת כוללות כמויות שונות של תבלינים אלה.
לעיתים מוספים לתערובת גם זנגוויל.
התערובת משמשת בבישול בשר חזיר או ברווז וכן בעת טיגון ערבוב של מאכלי ירקות ובשר עוף.
בנימין הובנר

קריירת מועדונים

הובנר גדל בויסבאדן, ושיחק במועדון המקומי והן ויסבאדן מגיל ילדות. במאי 2008 ערך הובנר את הופעת הבכורה שלו בקבוצה הבוגרת, כאשר היה בן 18. בעונה הבאה, 2008/09, הובנר כבר הפך לשחקן הרכב בקבוצה, ששיחקה בליגת ההבונדסליגה השנייה ונשרה לליגה השלישית בתום העונה. בעונת 2010/11 היו והן ויסבאדן והובנר קרובים להעפלה בחזרה לבונדסליגה השנייה, אך סיימו רק במקום הרביעי. בתום עונת 2011/12 עזב הובנר לראשונה את והן ויסבאדן לאחר 19 שנים במועדון, וחתם בו.פ.ר. אאלן מהבונדסליגה השנייה. הובנר שיחק במועדון שתי עונות, בהן סיימה הקבוצה במרכז הטבלה. בקיץ 2014 חתם הובנר באינגולשטאט 04 ששיחקה אז בבונדסליגה השנייה. בעונת 2014/15 סייע הובנר לעליית אינגולשטאט לבונדסליגה מהמקום הראשון, כשהוא משתף פעולה עם אלמוג כהן, אלפרדו מוראלס ודנילו סוארס. בעונת 2015/16 המשיך הובנר להציג יכולת טובה, וסייע לאינגולשטאט לסיים במקום ה-11 בבונדסליגה עם 42 ספיגות, ההגנה הרביעית בטיבה בליגה. 
בקיץ 2016 עזב הובנר את אינגולשטאט, וחתם בהופנהיים מהבונדסליגה. הובנר השתלב במהרה בקבוצה, ומשתף פעולה בהגנה עם סבסטיאן רודי, ניקלאס זולה, פבל קדראבק וארמין ביצ'אקצ'יץ'. בעונת 2017/18 סיים הובנר עם הופנהיים במקום השלישי בליגה והבטיח את מקומה של הקבוצה בליגת האלופות.

חיים אישיים

שני אחיו של בנימין הובנר, כריסטופר ופלוריאן, אף הם כדורגלנים מקצועיים. אביו, ברונו, מועסק באיינטרכט פרנקפורט כמנהל ספורטיבי.
משה קשטן

ביוגרפיה

משה קשטן נולד בתל אביב. בצעירותו היה חובב כדורגל, ואוהד מושבע של קבוצת הכדורגל בית"ר תל אביב. 
הוא עבד כעיתנאי בתחום הספורט בעיתונים חדשות הספורט, דבר, על המשמר, ידיעות אחרונות ומעריב.
במקביל עבד ברדיו, ושימש כהיסטוריון של קול ישראל.
בתוכנית "שירים ושערים", ששודרה ברשת ב', היו לו מגוון תפקידים. בתחילת הדרך היה שדרן לצד עמי פזטל. באותה תקופה לא היו קווי שידור במגרשים, היה מקבל הודעות על שערים שנכבשו, והיה מכניס פתק לאולפן השידור, כדי שמידע זה ישודר בתוכנית. הוא היה האחראי לאיסוף וריכוז כל התוצאות והטבלאות של כל הליגות הנמוכות, ולשם כך הפעיל מערך של אנשי קשר לאסוף את כל התוצאות מכל המגרשים. בנוסף היה אחראי למסור את תוצאות הטוטו.
ב-1991 כתב קשטן את הספר "לוניה דבורין - 60 שנות כדורגל" אודות תולדות חייו של לוניה דבורין.
היה נשוי לשושנה ואב לשני בנים.
נפטר בכ״ב באדר תשע״ח 9 במרץ 2018.
שרה קרפ

שרה קרפ (10 ביוני 1909 - 15 בינואר 1998) הייתה רופאת ילדים ישראלית, רופאת ילדים בכירה בבית החולים הדסה בתל אביב, עבדה כרופאת ילדים וניהלה מרפאות עירוניות - ציבוריות באזור דרום תל אביב (1941-1979), עסקה בהדרכת סטודנטים במרפאה שניהלה בכפר שלם, ממניחי היסודות של הרפואה הציבורית בעיריית תל אביב.

ביוגרפיה

קרפ נולדה בדרוהוביץ, גליציה, בריבונות אוסטרו-הונגריה. כשהייתה בת 6 היגרה משפחתה לווינה שם למדה בגימנסיה העברית-הריאלית ע"ש חיות. ב-1927 סיימה את הגימנסיה, ב-1934 סיימה את הלימודים בפקולטה לרפואה בווינה.
בשנת 1934 עלתה קרפ לארץ-ישראל מלווה באחיה, יצחק קרפ (לימים פרקליט).
בשנת 1935 לאחר שהות של מספר חודשים בחיפה התיישבה בירושלים. קרפ החלה לעבוד בבית החולים ביקור חולים במחלקת הילדים ובמחלקת אף-אוזן-גרון (1935–1939).
בשנת 1939 נישאה קרפ לאברהם גיורא קריצ'בסקי (שינה את שם משפחתו לגיורא, היה ידוע במחתרת בכינוי "דן"), ממייסדי האצ"ל, כאשר התאחדה ההגנה עם הארגון נתמנה אברהם כסגן מפקד ההגנה של תל אביב. קריצ'בסקי נפטר ממחלה ממארת ב-29 ביוני 1943, ארבעה ימים לאחר הולדת בנם דן (היה קרוי על שם כינויו של אביו, במחתרת).
בני הזוג עברו לתל אביב, וקרפ עברה לעבוד ב"בית החולים הדסה", במחלקת הילדים בניהולו של הפרופ' לודוויג פרדיננד מאייר. קרפ עבדה גם כאסיסטנטית במרפאתו הפרטית.
בנוסף, בשנת 1941 החלה קרפ לעבוד גם בשירותי הרפואה הציבורית של עיריית תל אביב. קרפ הייתה ממניחי יסודות הרפואה הציבורית בעיריית תל אביב.
במשך כ- 10 שנים עבדה קרפ בשכונת שבזי, וב-10 שנים הבאות עבדה כרופאת ילדים בשכונת התקווה.
בהמשך ניהלה קרפ את המרפאה העירונית בכפר שלם (עד שנת 1979).
בשנת 1956 יצאה קרפ להשתלמות בארצות הברית. בשובה ניהלה במשך כשנה בית מרפא לילדים חולי לב בכפר מל"ל.
לאחר יציאתה לגמלאות עבדה כרופאה מחליפה בבתי ספר, והייתה רופאת ילדים בקופת חולים לאומית בשכונת רמת אביב ג' שבתל אביב.
קרפ נפטרה ב-1998. הותירה בן, דן.
קמפובאסו (נפה)

היסטוריה

שטחה של הנפה חופף פחות או יותר לשטחה של נפת "קוֹנְטָּדוֹ דִּי מוֹליזֶה" ( Contado di Molise). נפת נפת קונטדו די מוליזה התקיימה בממלכת נאפולי ובממלכת שתי הסיציליות. בשנת 1840 התגוררו בה 10,071 נפש. בירת הנפה הייתה קמפובאסו.

גאוגרפיה

הנפה משתרעת על שטח של 2,909 קמ"ר, בירתה בעיר קמפובאסו ובשנת 2001 התגוררו בה 230,692 תושבים. 
היא גובלת בנפת קייטי במחוז אברוצו בצפון, בנפת פוג'יה במחוז פוליה בדרום-מזרח, בנפת בנוונטו ובנפת קזרטה במחוז קמפניה בדרום ,בנפת איסרניה במחוז מוליזה במערב ובים האדריאטי
בצפון-מזרח.
יקיר חיפה

אות יקיר חיפה הוא עיטור הוקרה המוענק מדי שנה על ידי ראש עיריית חיפה לנבחרים מבין ותיקי חיפה, שעסקו בפעילות ציבורית למען העיר ותושביה במהלך חייהם, כאות תודה והוקרה על תרומה ארוכת שנים לעיר ולמדינה. האות מוענק אחת לשנה, ל-18-12 אנשים שנבחרים מקרב ההמלצות והמועמדויות שהוצגו.
כל תושב או ארגון רשאי להציג המלצה למועמדות. מועמדים זכאים הם אנשים מעל לגיל 65, המתגוררים בחיפה מעל 10 שנים או שהתגוררו בחיפה מעל 10 שנים ב-20 השנים האחרונות, ושעיקר פעילותם הציבורית הייתה למען החברה במדינה בכלל ובחיפה בפרט, רצוי שלא על מנת לקבל פרס.
המועמדים נבחרים על ידי הוועדה הציבורית לבחירת יקיר חיפה, שמרכיבה רשימה של המועמדויות העומדות בקריטריונים. הוועדה מגישה את רשימת המועמדים הסופית לאישור מועצת העיר.
העיטור מוענק מדי שנה החל משנות ה-60 של המאה ה-20.
יום האסטרואיד

יום האסטרואיד (הידוע גם כיום האסטרואיד הבינלאומי) הוא אירוע שנתי גלובלי שנועד לעורר מודעות אודות אסטרואידים ומה ניתן לעשות כדי להגן על כדור הארץ מפניהם. יום האסטרואיד מצוין בכל שנה ב-30 ביוני לציון האירוע הקשה ביותר הקשור לאסטרואידים בהיסטוריה המודרנית - אירוע טונגוסקה שהתרחש ביער הטייגה בסיביר ב-30 ביוני 1908. יום האסטרואיד הוכרז במסיבות עיתונאים סימולטניות בלונדון ובסן פרנסיסקו ב-3 בדצמבר 2014 , הארגון יוסד ע"י האסטרופיזיקאי והמוסיקאי הידוע דר' בריאן מיי  מלהקת הרוק Queen , אסטרונאוט אפולו 9 ראסטי שוויגארט , מפיק הסרטים גריג ריכטרס ונשיאת ארגון B612 דניקה רמי , משימת הארגון היא ללמד את העולם על חשיבות האסטרואידים בהיווצרות היקום שלנו והתפקיד שהם משחקים במערכת השמש שלנו היום. 
בתוך 5 שנים בלבד , ביום האסטרואיד משתתפות סוכנויות החלל המשמעותיות בעולם : סוכנות החלל האירופאית ESA , סוכנות החלל היפנית JAXA , סוכנות החלל הרוסית ROSCOSMOS , וסוכנות החלל האמריקאית NASA וכן מדענים ידועים , אסטרונומים , מחנכים ואנשי תקשורת ברחבי העולם , 
לארגון קיימים סניפים ברוב מדינות העולם והסניף הישראלי מנוהל על ידי ויקטור בר.
ב 2016 ארגון האומות המאוחדות, הכריז על יום האסטרואיד בתור יום הלימוד הרשמי במטרה להבין טוב יותר את תפקיד האסטרואידים , בהמשך לפגיעת המטאור בעיר צ'יליבינסק ברוסיה ב 15 בפברואר 2013 ואירועים שונים סביב יום זה נערכים ברוב מדינות העולם ובכללן ישראל.
"המטרה שלנו היא להקדיש יום אחד בכל שנה ללמוד על אסטרואידים , המקור שלהם ביקום שלנו ולתמוך בהקצאת המשאבים הנחוצים למצוא אסטרואידים" – מסביר המייסד השותף בריאן מיי.
שותפה מרכזית של יום האסטרואיד היא ממשלת לוקסמבורג באמצעות סוכנות החלל של לוקסמבורג , שמובילה את התמיכה במאמצי החלל המסחרי. לפי אטני שניידר , סגן רוה"מ ושר הכלכלה של הדוכסות של לוקסמבורג "באמצעות יצירת שותפויות בינלאומיות , סוכנות החלל של לוקסמבורג מחויבת לתמוך ולטפח את הגידול בתעשיית החלל המסחרית , לקידום חקר החלל למטרות שלום וניצול משאבי החלל לטובת האנושות , יום האסטרואיד תומכים במטרות שלנו בכך שמלמדים את העולם על אסטרואידים , משימות חלל וכל מה שאפשרי בכלכלת החלל החדש"
שלמה קפלנסקי

שלמה קַפְּלַנְסקי (קאפלאנסקי; 7 במרץ 1884 – 7 בדצמבר 1950, כ"ח בכסלו תשי"א) היה ממנהיגיה של מפלגת "פועלי ציון" ומנהל הטכניון העברי בחיפה (1931–1950).

ביוגרפיה

נולד בביאליסטוק בשנת 1884 לשרה לבית שפירא ונחמן, סוחר. למד בחדר ובבית ספר עממי, ואחר כך המשיך ללימודים בגימנסיה. בעת לימודיו היה פעיל בעבודה ציונית ולמד עברית. עם תום לימודיו נסע בשנת 1903 ללמוד בפוליטכניון בווינה, שם התגורר עד 1913. בשנת 1912 הוסמך שם כמהנדס.
בווינה הקים את הסניף האוסטרי של מפלגת "פועלי ציון". בשנת 1906 נבחר בוועידת היסוד של המפלגה בווינה כמנהיג הסניף. היה מראשי הפעילים בייסוד הברית העולמית של "פועלי ציון" בשנת 1907. בשנת 1912 עלה לארץ ישראל והיה בין חברי הקבוצה הראשונה שהתיישבה במרחביה. 
נבחר מטעם מפלגת "אחדות העבודה" לחבר באספת הנבחרים השנייה, וכיהן כחבר הוועד הלאומי.
בשנים 1929–1927 היה מנהל מחלקת ההתיישבות של ההנהלה הציונית. בשנת 1932 התמנה למנהל הטכניון. הוא שירת בתפקיד עד מותו ב-1950. בימיו נקבע מעמדו של הטכניון כמוסד לימודים אקדמי, הוקמו הפקולטות להנדסת מכונות, הנדסת חשמל והנדסה כימית, ובתקופה זו צמח הטכניון וקלט מדענים רבים שברחו מאימי השלטון הנאצי בגרמניה. הוא אף דאג להכשרה ברמות שונות, ב-1933 נפתח בית הספר המקצועי בסמ"ת ונתנו קורסים להכשרת נוער עובד. היה ממניחי היסודות לבית הספר הימי שעל יד הטכניון וחבר ועד הנאמנים שלו מאז הקמתו ב-1938. 
מבחינה מדינית, תמך קפלנסקי ברעיון המדינה דו-לאומית, אם כי כתב כי ייתכן שתוצע ליהודים מדינה דו-לאומית בתנאים בהם נאלץ לדחותה ולדרוש עצמאות מלאה והיה מאושר כאשר הוכרז על עצמאות מדינת ישראל.
היה נשוי לגרטרוד לבית מנהיים, ואב לרפאל קפלנסקי, שלומית ברזני.
נפטר בגיל 66 בחיפה ונקבר במרחביה.
זמן קצר לאחר מותו הוענק לו פרס רופין על ספרו "חזון והגשמה". על שמו של קפלנסקי נקראו רחובות בערים רבות בישראל.
אחמד חסן

קריירת מועדונים

חסן החל את הקריירה המקצוענית שלו כמגן ימני באסואן, ששיחקה בליגה נמוכה במצרים. לאחר עונה אחת בקבוצה הבוגרת של המועדון, הוא עבר לאיסמאעילי מליגת העל המצרית וזכה איתה בגביע המצרי לשנת 1997. 
בשל הופעותיו המרשימות בגביע אפריקה לאומות חתם חסן בקוסאליספור מליגת העל הטורקית. בשנת 2000 הוא עבר לדניזליספור, ושנה לאחר מכן לגנצ'לרבירליגי, שתי קבוצות נוספות מליגת העל הטורקית. לאחר שלוש עונות מוצלחות במועדון, באחת מהן הגיע המועדון לגמר הגביע הטורקי, עבר חסן לקבוצתו הרביעית בליגת העל הטורקית, בשיקטש. בבשיקטש היה חסן לשחקן הרכב קבוע ומבקיע קבוע. הוא הרשים במיוחד את מאמנה של בשיקטש, ז'אן טיגנה, שעל-אף העדפתו לשחקנים צעירים בקבוצותיו העניק לחסן בן ה-30 תפקיד מפתח בקבוצה. יחד עם בשיקטש זכה חסן בגביע הטורקי לשנת 2006.
לאחר שזכה בתואר השחקן המצטיין ב2006, משך חסן עניין מצד קבוצות כמו פולהאם, גלאזגו ריינג'רס, ניוקאסל יונייטד ואספניול, ולבסוף החליט לחתום באנדרלכט מליגת העל הבלגית בהעברה חופשית, לאחר שהחליט שלא לחדש את חוזהו בבשיקטש. חסן היה לשחקן חשוב בהתקפת הקבוצה, כשהוא מבשל ומבקיע שערים רבים. הוא זכה עם המועדון בשלושה תארים מקומיים: אליפות בלגיה, הגביע הבלגי והסופר קאפ הבלגי. בעונת 2007/2008 הצהיר חסן כי זו היא עונתו האחרונה במועדון וכי הוא מתכוון לחזור למצרים בעקבות משפחתו.
בחודש מאי 2008 חתם חסן באל-אהלי מליגת העל המצרית. הוא שיחק במועדון במשך 3 עונות, בהן זכה שלוש פעמים באליפות מצרים, פעם אחת בליגת האלופות האפריקאית ופעם אחת בסופר קאפ האפריקאי. הוא גם זכה בתואר השחקן האפריקאי של השנה לשנת 2010. ב-9 ביולי 2011 עבר חסן בהעברה חופשית לא-זמאלכ, יריבתה המרה של אל-אהלי. בעונתו הראשונה במועדון סיים חסן כמלך השערים של הקבוצה, עם 7 שערים ב-15 הופעות ליגה בעונה שהסתיימה בחודש פברואר בשל אסון אצטדיון פורט סעיד, בו נרצחו 74 אוהדים. בעונתו השנייה והאחרונה במועדון ובקריירה זכה חסן בגביע המצרי.

קריירה בינלאומית

ב-29 בדצמבר 1995 ערך חסן את הופעת הבכורה שלו בנבחרת מצרים במשחק ידידות נגד נבחרת גאנה. חסן שיחק עם נבחרתו בשמונה טורנירי גביע אפריקה לאומות וזכה אתה בארבעה (1998, 2006, 2008, 2010), שיא עבור כדורגלן. בגביע אפריקה לאומות 2006 הוביל חסן את נבחרתו כקפטן והבקיע ארבעה שערים בשישה משחקים, כשהוא מסיים כסגן מלך השערים של הטורניר וזוכה בתואר השחקן המצטיין, תואר בו זכה גם בגביע אפריקה לאומות 2010.
חסן הוא מלך ההופעות של נבחרת מצרים, והוא מחזיק בשיא ההופעות בנבחרת לכדורגלן, כשהוא מקדים את מוחמד אל דאייה הסעודי ואת קלאודיו סוארס המקסיקני. ב-25 בינואר 2010, רבע גמר גביע אפריקה לאומות 2010 נגד נבחרת קמרון והופעתו ה-170 בנבחרת, שבר חסן את שיאו של חוסאם חסן עבור נבחרת מצרים.

קריירה כמאמן

בשנת 2015 החל חסן לאמן את פטרוג'ט אף. סי. מליגת העל המצרית.
תפעול מחשב במתגים וסריקה

תפעול מחשב במתגים וסריקה היא שיטה לתפעול מחשב אישי הנגישה לאנשים עם לקות תנועה חמורה. שיטה זו מאפשרת לאנשים שיכולים להפיק רק תנועות בודדות או אפילו תנועה בודדת, כמו הרמת גבות בלבד, לתפעל מחשב אישי. בשיטה זו, המחשב מציג בזו אחר זו את הפקודות שהמשתמש יכול לתת לו וכשהמחשב מגיע להצגת הפקודה שהמשתמש מעוניין לבחור בה, המשתמש בוחר בה בהפעלת מתג. ביחס למרבית שיטות הנגשת המחשב האחרות, שיטה זו איטית ודורשת מאמץ מנטאלי רב. על כן היא בשימוש בעיקר על ידי מי שלקותו כה חמורה עד ששיטות נגישות אחרות אינן יעילות עבורו.

מהות השיטה

השיטה לתפעול מחשב במתגים וסריקה היא שיכלול של השיטה לתפעול מחשב באמצעות עכבר מחשב בלבד, עבור מי שאינו יכול לעשות תנועות שמדמות צידוד של עכבר אך יכול לעשות תנועות, או אפילו תנועה בודדת שיכולה לדמות לחיצה על כפתור העכבר. בשיטה זו, המחשב מניע את הסמן על פי סדר קבוע מראש וכאשר הסמן מגיע אל הצלמית או הלחיץ שהמשתמש מעוניין ללחוץ עליו, המשתמש מפעיל מתג המדמה לחיצה על לכפתור העכבר. כאשר מעוניינים לחבר תמליל בשיטה זו עושים זאת בעזרת מקלדת מסך וירטואלית והסמן זז על פי סדר קבוע בין הקלידים של מקלדת זו.

מספר המתגים

תפעול מחשב במתגים וסריקה מקובל עבור מי שיכול להפעיל מתג בודד עד ארבעה מתגים ולפעמים שישה מתגים. ככל שאדם יכול להפעיל יותר מתגים כך שיטת הסריקה שאפשר להתאים לו היא משוכללת ומהירה יותר. מי שיכול להפעיל יותר מארבעה או שישה מתגים אינו זקוק לסריקה כלל. מקרה הגבול הוא שישה מתגים משום ששישה מתגים יכולים לדמות את פעולתו של ג'ויסטיק (ימינה, שמאלה, למעלה, למטה, כפתור לחיצה ימני וכפתור לחיצה שמאלי) וכך לחסוך את הצורך בסריקה.
שר ההגנה של רוסיה

הגדרת התפקיד

שר ההגנה של רוסיה הוא השר האחראי על משרד ההגנה של רוסיה. תפקיד זה נחשב לאחד התפקידים הבכירים בממשלת רוסיה ובדרך כלל אדם בעל תפקיד מפתח בקבינט הממשלתי. מאז סוף המאה ה-18 כאשר הוקמה המשרה לראשונה, היא נקראה "שר המלחמה" ורק לאחר סיום מלחמת העולם הראשונה ומהפכת אוקטובר הוקמו קומירסיונים עממיים (עד 1945 כונתה המשרה "קומיסר ההגנה העממי"). משרד ההגנה של ברית המועצות ובראשו שר הוקם בשנת 1946.
שר ההגנה נחשב לתפקיד החשוב ביותר מבחינה פוליטית ולעיתים עמד בראשו אף אזרח ללא רקע צבאי כדוגמת סרגיי איבנוב ואנטולי סרדיוקוב שמונו לצורך ביצוע רפורמות שונות בכוחות המזוינים של הפדרציה הרוסית ואולם לרוב שר ההגנה לובש מדים והוא איש צבא, כדוגמת השר הנוכחי סרגיי שויגו.

סמכויות

שר ההגנה אחראי גם לניהול מערך פיתוח אמל"ח וניהול התעשיות הצבאיות, תחזוקת אמל"ח קיים, תיאום במסגרת מחקר ופיתוח אמל"ח וטכנולוגיות צבאיות וכן, ריכוז הרכש מחו"ל.
השר אחראי על עיצוב מדיניות הביטחון וההגנה בשיתוף פעולה עם הנשיא והמועצה לביטחון לאומי. השר גם אחראי על תיאום והכוונת המחקר, הפיתוח והייצור בתעשייה הצבאית. בסמכות השר לערוך תרגולי פתע ויחד עם ראש המטה הכללי הרוסי מפקח על הצבא באמצעות המרכז הלאומי לניהול הגנת הפדרציה הרוסית.
אדם חתול

אדם חתול (באנגלית: Werecat) הוא יצור מיתולוגי של אדם אשר יכול להפוך לעיתים למין חתול, לשנות את צורתו בין צורת אדם לחתול או שהוא נשאר תמיד כחתול. הצורה הרווחת היא שינוי לחתול הבית אך גם לחתוליים נוספים כמו אריה, נמר, טיגריס, שונר או לחתולים מיתולוגיים שונים.
אנשי החתול מוכרים באגדות שונות ואף בכמה דתות בעולם. כמו כן הם נפוצים בספרים שונים והם מזכירים את אנשי הזאב המוכרים יותר.

היסטוריה

הסמל הקדום ביותר לאדם חתול הוא פסל הארי-אדם ממערת שטאדל, שהיווה את העדות הקדומה ביותר לאמנות וגילה היה 32,000 שנה.
באירופה נפוצו אגדות על אנשים ההופכים לחתולי בית ולעיתים גם לפנתרים. המושג היה קשור למכשפות, אף שהיו חסרי יכולות קסומות. במהלך ציד המכשפות באירופה ראיות על אדם או אשה אשר הפכו לחתול או לכל חיה אחרת היו מהוות הוכחה להיותם מכשפים, מה שגרר הוצאה להורג.
מספר אגדות אפריקניות כוללות סיפורים על אנשים שהפכו לנמרים או פנתרים ואף אלוהויות דומות המענישים אנשים חוטאים. כך כמה כפרים סיפרו על משפחת אריות אוכלי אדם שהתקפותיהם עצרו בניית רכבת בצאבו שבקניה. סיפורים נוספים טוענים שמשפחות של אנשי חתול הם אנשים שהותקפו בידי הספינקס או שההוא נעץ בהם את עיניו.
באסיה ישנם מאמינים ברוח של מכשף ההופך לטיגריס (weretiger) אשר נהפך כרצונו לטיגריס וניזון מבשר מאנשים. כך גם האמינו כמה מבני האן הסינים. אמונה נוספת שלהם היא שאנשים שנהרגו בידי טיגריסים הופכים לרוחות נקמניות דמויות טיגריס המנסות להרוג את רוצחם. גם בתאילנד האמינו ברוחות טיגריסים או במכשפים ההופכים כרצונם לטיגריסים וכשטיגריס טרף אדם תיארו אותו כפריים רבים כרוח weretiger. רוח מאינדונזיה ומלזיה בשם "Harimau jadian" שדומה לאדם-טיגריס היא למעשה ערפד או שד אכזרי המחפש לפגוע באנשים או בחיות בית.
בתרבויות של מסואמריקה נפוצו אגדות על "לוחמי יגואר" (were-jaguar), בעיקר אצל האצטקים אשר כוהנים ושמאנים שלהם לבשו עורות יגוארים כדי להוכיח את כוחם. כמה שבטי אינדיאנים מברזיל האמינו שמחלות מסוימות נגרמות כתוצאה מרוחות בשם "kanaima", אשר נגרמות ממכשפים מרושעים שהפכו ליגוארים תאבי בשר אדם או כנקמת דם.
בארצות הברית הגיעו דיווחים על אנשי חתול שנראו כמו ביגפוט עם ראשי חתולים. טענות אלה לא הוכחו מעולם בדומה לרוב הקריפטידים.